Rohkem kui sisemaal, leidub venelastega ühiseid vanasõnu. Vadjamõjuliste vanasõnade piirkond hõlmab Lüganuse, Jõhvi, Vaivara ja Iisaku kihelkonnad. Vadjalastega ühisest vanasõnast: Kui elame, siis helmed saame, kui sureme, siis kalmud saame on ainuke Eestimaalt pärit kirjapanek Vaivara kihelkonnast. Ühist leidub ka Soome ning Karjala vanasõnadega. Soome päritolu on põhjaranniku vanasõna: Idast tuleb hää ilm, idast tuleb paha ilm, idast tuleb maailma ots. Ainult põhjarannikul (Vaivara, Lüganuse, Rakvere, Kuusalu) on teada vanasõna: Paha on pahaga, veel pahem on ilma pahata. Põhjaranniku vanasõnade hulgas leidub regivärsilisi vanasõnu rohkem kui mujal. Eestis on tuntud piltlik ütlus selle kohta, et jaanipäevast vm tähtpäevast visatakse kuum või külm kivi vette, st vesi kas hakkab soojenema või jahenema. Huvitav on märkida, et kõigis Ida-Virumaa variantides on juttu ainuüksi külmade kivide vetteviskamisest.